대종교 문헌 - 신사기

제 1 장

造  化  紀

제 1 절

1

欽稽造化主 曰桓因 開天國 造羣世界 大德 化育甡甡物

2

命羣靈諸嚞 各授職 分掌世界 先行日世界事

3

日使者 主大火 雷公 主電 雲師塈雨師 主水 風伯 主大氣 列星官 主七百世界

4

主若曰 咨爾靈嚞 羣星辰中 惟地 明暗中 寒暑平 可適産育 往汝各諧 克亮天功

5

物有無生 有有生 無生 不殖不滅 有生 能殖 竟歸于滅 惟其藉乎無生 有生作

6

獨陽 不生 孤陰 不化 偏亢 反戾于成 二者 相感而和 乃可資育

7

苟生而不化 無攸成 雌雄以類 而卵而殖 相傳勿替

8

靈哲 如命 各宣厥職 寒熱震濕 而時 陰陽 調 行翥化游裁物 乃作

제 2 절

1

五物之秀 曰 人 厥始 有一男一女 曰 那般 阿曼 在天河東西 初不相往來 久而後遇 與之耦

2

其子孫 分爲五色族 曰 黃 白 玄 赤 藍

3

邃初之民 衣草食木 巢居穴處 良善無僞 鶉然自在 主愛之 申錫福 其人 壽且貴 無夭札者

4

世遠年久 産育 日繁 遂乃各據一隅 小爲鄕族 大成部族

5

黃 居大荒原 白 居沙漠間 玄 居黑水濱 赤 居大瀛岸 藍 居諸島中.  五族 惟黃 大 支有四 在蓋馬南者 爲陽族 東者 爲干族 在粟末北者 爲方族 西者 爲畎族

6

九民 居異俗 人異業 或斥荒 主種樹 或在

제 2 장

敎  化  紀

가르쳐 됨 기록

제 1 절

1

欽稽 敎化主 曰 桓雄 以神化人 立大道 說大敎 感化蠢蠢民 演神誥 大訓于衆

2

主若曰 咨爾衆 蒼蒼 非天 玄玄 非天 天 無形質 無端倪 無上下四方 虛虛空空 無不在 無不容

3

神 在無上一位 有大德大慧大力 生天 主無數世界 造甡甡物 纖塵無漏 昭昭靈靈 不敢名量 聲氣願禱 絶親見 自性求子 降在爾腦

4

天 神國 有天宮 階萬善 門萬德 一神攸居 羣靈諸嚞 護侍 大吉祥 大光明處 性通功完者 朝 永得快樂

5

爾觀三列星辰 數無盡 大小明暗苦樂 不同 一神 造羣世界 神 勅日世界使者 割七百世界 爾地自大 一丸世界

6

中火震盪 海幻陸遷 乃成見象 神 呵氣包底 煦日色熱 行翥化游栽 物 繁殖

제 2 절

1

人物 同受三眞 曰性命精 人全之 物偏之 眞性 無善惡 上嚞通 眞命 無淸濁 中嚞知 眞精 厚薄 下嚞保 反眞一神

2

惟众 迷地 三妄 着根 曰心氣身 心依性 有善惡 善福惡禍 氣依命 有淸濁 淸壽濁殀 身依精 有厚薄 厚貴薄賤

3

眞妄 對作三途 曰感息觸 轉成十八境 感 喜懼哀怒貪厭 息 芬歹蘭寒熱震濕 觸 聲色臭味淫抵

4

衆 善惡 淸濁 厚薄 相雜 從境途任走 墮生長肖病歿 苦 嚞 止感 調息 禁觸 一意化行 返妄卽眞 發大神機 性通功完 是

제 3 장

治  化  紀

다스려 됨 기록

제 1 절

1

欽稽 治化主 曰 桓儉 主五事 弘益人世 肇建極 垂統萬萬世

2

命 三僊 四靈 敬授職 主治人間三百六十六事

3

主若曰 咨爾僊暨靈 地闢 旣 二萬千九百週 民有生久矣 然而荒造猶古 大朴不散 是以蠢若玆 爾各欽哉

제 2 절

1

彭虞 汝作虞 掌土地 大荒未闢 薈鬱梗塞 民與獸同穴 穿山濬川 通路 以奠民居

2

神誌 汝作史 掌書契 言彰意 書記事 敎民以義 使知所從 惟乃功 勖哉

3

高矢 汝作農 主穀 民不知炊爨 剝樹皮饀陷果 有壞厥生命 相地宜 高粱下稌 稼穡以時 惟勤

4

持提 汝作風伯 主命 上施下行 命 上行下効 敎 申厥命 若風在地 惟和 敎斯乃徧

5

渥且 汝作雨師 主病 水土未平 陰陽愆 民斯凶殀 豫施以道 毋伐天和 若時雨玆 乃可順受

6

肅愼 汝作雷公 主刑 不孝不忠不敬 三賊 不勤不迪命知愆不懼悔 三暴 威制明愼 如霆如電 民乃懲

7

守己 汝作雲師 主善惡 人心惟忘 轉幻靡常 善惟甘霖 惡惟魃 勸善以賞 惟信惟公 民悅之 棄惡從善 如祥雲集

8

又命匪西岬神母 主紡績 曰衣禦寒暑 表貴賤 作女工 乃剪乃縫 用施於民

9

彭虞如命 闢土 奠山川 高矢 始播穀 敎民火食 神母 始蠶 紡績興 飮食衣服居處 制定

10

神誌造文字 敎彛倫 渥且 順時氣 使民無殀 持提 觀風俗 肅愼 禁姦宄 守己 勸仁善 賞罰明 男女父子君臣 制定